Sasol wen twis oor R1,3 mjd. belasting | Netwerk24
Sasol wen twis oor R1,3 mjd. belasting
Deur Elvira Wood 09 November 2018 15:13
Jan Taks gaan moet sien kom klaar, maar hy gaan nié R1,3 miljard se ekstra belasting uit Sasol kry nie.
Sasol en die Suid-Afrikaanse Inkomstediens (SAID) is lank reeds in ’n stryd gewikkel oor die petrochemiese reus se filiaal Sasol Oil se internasionale olieaankope tussen 2005 en 2014.
Sasol Oil bedryf saam met Total, die Franse oliereus, die Natref-olieraffinadery by Sasolburg.
Volgens Sasol het die SAID hersiene beramings uitgereik wat Sasol se belasbare inkomste vir dié tydperk kan beïnvloed, wat kan lei tot bykomende belasting plus rente en boetes van sowat R1,2 miljard.
Die geskil het tot ’n hofgeding uitgeloop waarin die belastinghof in Junie 2017 ten gunste van die SAID beslis het.
Sasol het egter appèl aangeteken.
Die appèlhof het die saak op 21 Augustus gehoor.
Sasol sê Vrydag in ’n verklaring op die JSE se nuusdiens die appèlhof het nou in sy guns bevind en die belastinghof se bevel tersyde gestel.
Die hof het bevind daar was nie gronde vir die SAID se eis nie.
Sasol sê hoewel hy in sy finansiële state vir 2018 voorsiening maak vir die R1,3 miljard, sal hy dit nou omkeer.
Sasol se aandele het Vrydag bykans 3% laer teen R472,75 op die JSE verhandel.
Meer oor: Sasol | Suid-Afrikaanse Inkomstediens
Solidariteit kry groen lig vir Sasol-staking
Arbeidshof moet sê oor Sasol-skema
Sasol kry weer groen lig vir oortyd
Sasol ontken aanleg is onveilig